Софи Маринова
София Маринова Каменова, по-известна като Софи Маринова, е българска попфолк изпълнителка от ромски произход.

Нейните музикални компании са били Пайнер, Съни мюзик, Меджик мюзик и Ара Аудио-видео.
Отличава се с вокален диапазон, обхващащ 5 октави. Печелила е редица музикални награди и конкурси. Най-популярните дуети на певицата са със Слави Трифонов. Има няколко дуета и с рапъра Устата. Взема участие в популярното развлекателно шоу „Пей с мен“. През 2012 г. се включва с вокали в песента на Джена „Обичам те и толкова“, която става една от най-успешните в жанра.

Биография 
Родена е на 5 декември 1975 г. в София, макар че семейството ѝ тогава живее край Етрополе и тя до осми клас учи в село Брусен. Започва да пее и танцува от ранна възраст, като началната подготовка в музиката и танците ѝ дава майка ѝ. В десети клас, когато е ученичка в Етрополе, музикантите от местен оркестър, впечатлени от гласа ѝ, молят родителите ѝ да ѝ позволят да стане певица. Баща ѝ е против, тъй като ѝ остава още малко да завърши училище, но майка ѝ, която спира да се занимава с музика след като се омъжва за него, успява да го убеди да се съгласи.

Изпълнява хитовете на Драгана Миркович, Майкъл Джексън, Сандра, Уитни Хюстън, както и цигански песни. На 17 години се явява заедно със своя оркестър на фестивал по ромско надсвирване в Осиковица и го печели с песен на цигански – „Очите ми много плачат“. След това печели първо място на фестивал в Стара Загора – с хитовите „Стари рани“ и „Слънчице мое“. Сключва договор с „Ара Аудио-видео“, след като собственикът на компанията Ненчо Касъмов я слуша в ресторант „Герена“, където тя пее заедно със „Супер Експрес“. Така Софи издава албума „Стари рани“ със „Супер Експрес“, който според редица продуценти е най-продаваният албум в България. Последва самостоятелен албум – „Единствен мой“, след това идва „Моят сън“. Софи получава предложение от „Супер Експрес“ да изпее 4 песни в новия им албум, но накрая записват заедно целия. Албумът е с цигански песни и носи заглавието „Песни от сърце“. Софи записва самостоятелните „Моят сън“, „Студен пламък“, „Нежна е нощта“ и „Осъдена любов“.

В „Съни Мюзик“ издава албумите „5 октави любов“, „Обичам“, „Остани“, „Време спри“, „Vip-ът“ и „Софи Маринова“. В тази компания започва и съвместната си дейност с рапъра Устата.

Софи Маринова получава приза „певица на годината“ на първите награди на списание Нов фолк. Сред наградите които е получила са награда за принос към музиката, за най-слушана песен, за нови таланти, първо място на „Златния Мустанг“ през 1999 г. с песента „Протегни ръце“ по текст на Евтим Евтимов и музика на Тончо Русев, първо място на фестивала „Ерато“ с „Моят сън“ измежду изпълнители от Гърция, Сърбия и други държави.

Участвала е във VIP Brother (2009 г.) и „Като две капки вода“ (2018 и 2021 година). През 2022 г. е жури в „Звездите в нас“.

Евровизия 

През 2005 г. Софи Маринова участва в българския национален финал за Евровизия в дует със Слави Трифонов. Когато идва ред да изпълнят песента си „Единствени“ обаче, двамата излизат на сцената и Трифонов обявява, че се оттеглят от конкурса, защото гласуването е манипулирано чрез SIM карти за 50 хил. лева, така че да спечели група „Каффе“. С 48 803 отчетени SMS-а в тяхна подкрепа, дуото губи срещу 76 590-те гласа за победителя „Каффе“.

През 2006 г. Софи Маринова и Слави Трифонов, с песента „Любовта е отрова“, отново кандидатстват за Евровизия, но не са допуснати от журито до полуфинала.

През 2007 г. Софи Маринова отново е на националния финал, този път в дует с Устата. Двамата представят песен на руски език – „Я твоя“.

На 29 февруари 2012 г. е избрана на националния финал „Българската песен в Евровизия“ да представлява България на международния песенен конкурс „Евровизия“ с песента Love Unlimited („Любов без граница“). Маринова е първата представителка на попфолка, която е избрана да представлява България там. На българския финал песента ѝ е класирана на трето място от журито и на първо място по брой SMS-и – 6910, пред втората по този показател Деси Слава, за която са отчетени 3730 SMS-а.

На втория полуфинал на конкурса в Баку (Азербайджан) Софи Маринова печели 45 точки, колкото и представителят на Норвегия, но заради по-лошо разпределение на точките, тя остава на 11 място и не се класира за финала, тъй като на финал продължават само първите 10 песни. Любопитен факт е, че тя е била единственият изпълнител, който да не използва мониторни слушалки на сцената.

Дискография

Студийни албуми

Албуми със Супер експрес 
 Мечта (1995)
 Без конкуренция (1996)
 Стари рани (1997)
 Песни от сърце (1999)

Самостоятелни албуми 
 Единствен мой (1998)
 Моят сън (1999)
 Студен пламък (2000)
 Нежна е нощта (2001)
 Осъдена любов (2002)
 5 октави любов (2004)
 Обичам (2005)
 Остани (2006)
 Време спри (2008)
 VIP-ът (2009)
 Софи Маринова (2013)

Компилации 
 Best 1 (2003)
 Best 2 (2003)
 Хитове (2005)
 Golden Hits (2007)
 MP3 Best Collection (2010)

Източници

Външни препратки 
 Профил в signal.bg 
 Профил в сайта на Съни Мюзик 

Български попфолк певици
Участници в ПК Евровизия от България
Участници в български риалити формати
Цигани в България
Родени в София